ai4bharat/Pralekha huggingface dataset:
பிரதமர் அலுவலகம்
வலிமையான தமிழ் கலாச்சாரம் உலகளவில் பிரபலம்: பிரதமர்
சிங்கப்பூர் பிரதமர் லீ சி.என். லூங் ஏஎம்கே, கெபுன் பாரூ மற்றும் ஒய்சிகே பகுதிகளில் வசிப்பவர்களுடன் தான் பொங்கல் பண்டிகை கொண்டாடியது குறித்து பதிவிட்டுள்ள ட்விட்டருக்கு பிரதமர் திரு.நரேந்திர மோடி பதிலளித்துள்ளார்.
தனது பதில் ட்விட்டரில் பிரதமர் கூறியிருப்பதாவது:
இதைப் பார்க்க மகிழ்ச்சியாக உள்ளது. வலிமையான தமிழ் கலாச்சாரம் உலகளவில் பிரபலமாக உள்ளது.
பிரதமர் அலுவலகம்
மேன்மைமிகு திரு தலாய் லாமாவின் 86-வது பிறந்த நாளை முன்னிட்டு பிரதமர் வாழ்த்து
மேன்மைமிகு திரு தலாய் லாமாவின் 86-வது பிறந்த நாளை முன்னிட்டு பிரதமர் திரு நரேந்திர மோடி அவருக்கு வாழ்த்து தெரிவித்துள்ளார்.
இதுதொடர்பாக அவர் வெளியிட்டுள்ள சுட்டுரைச் செய்தியில், “மேன்மைமிகு திரு தலாய் லாமாவுடன் தொலைபேசி வாயிலாக உரையாடி, அவரது 86-வது பிறந்தநாளை முன்னிட்டு எனது வாழ்த்துகளைத் தெரிவித்துக் கொண்டேன். அவர் நீண்டகாலம் ஆரோக்கியமாக வாழ நாம் வாழ்த்துகிறோம்”, என்று கூறியுள்ளார்.
குடியரசுத் தலைவர் செயலகம்
குடியரசுத் தலைவரின் ஹோலி வாழ்த்துக்கள்
ஹோலிப் பண்டிகையை ஒட்டி, குடியரசுத் தலைவர் திரு. ராம் நாத் கோவிந்த் வெளியிட்டிருக்கும் வாழ்த்துச் செய்தியில் கூறியிருப்பதாவது:
உற்சாகம் மிகுந்த ஹோலித் திருவிழாவையொட்டி, இந்தியாவில் உள்ள அனைத்துக் குடிமக்களுக்கும், வெளிநாடுகளில் உள்ள இந்தியர்களுக்கும் எனது வாழ்த்துக்ளைத் தெரிவித்துக் கொள்கிறேன். இது, வசந்தத்தையும், சகோதர உணர்வையும், பரஸ்பர நல்லெண்ணத்தையும் வெளிப்படுத்துவதற்காகக் கொண்டாடப்படும் விழாவாகும். வண்ணங்களின் கலவை, அனைத்துக் குடும்பங்களிலும், சமூகத்திலும் ஆக்கபூர்வமான சக்தியைக் கொண்டுவரட்டும்.
அறிவியல் மற்றும் தொழில்நுட்பத்துறை
ஆராய்ச்சியாளர்களிடையே ஒத்துழைப்பை மேம்படுத்த இளம் ஆராய்ச்சியாளர்கள் 2022-ன் இந்தியா-ஜெர்மனி வாரம் தொடங்கப்பட்டது
இளம் ஆராய்ச்சியாளர்கள் 2022-ன் இந்தியா-ஜெர்மனி வாரம் இன்று தொடங்கப்பட்டது. இந்த இரு நாடுகளைச் சேர்ந்த இளம் ஆராய்ச்சியாளர்களை ஒருங்கிணைத்து அவர்களின் ஆராய்ச்சி ஆர்வத்தை பகிர்வதும், நீண்ட கால ஆராய்ச்சி பங்களிப்பை கட்டமைப்பதும் இதன் நோக்கமாகும்.
இந்த ஒரு வார கால திட்டத்தை அறிவியல் மற்றும் பொறியியல் ஆராய்ச்சி வாரியத்தின் செயலாளரும், அறிவியல் மற்றும் தொழில்நுட்பத் துறையின் மூத்த ஆலோசகருமான டாக்டர் அகிலேஷ் குப்தா தொடங்கிவைத்தார். அப்போது பேசிய அவர், இந்தியாவுடன் நீண்ட கால ஒத்துழைப்பை கொண்டுள்ள ஜெர்மனி, இந்தியாவின் அறிவியல் ஆராய்ச்சியில் முதன்மையான கூட்டாளிகளில் ஒன்றாகவும் விளங்குகிறது என்றார். கடந்த 10 ஆண்டுகளில் ஜெர்மனிக்கு பயணம் மேற்கொள்ளும் இந்திய ஆராய்ச்சி மாணவர்கள் மற்றும் இளம் விஞ்ஞானிகளின் எண்ணிக்கை 4 மடங்கு அதிகரித்துள்ளது என்றும் அவர் கூறினார்.
இந்த ஒருவார கால நிகழ்ச்சியின் போது, இந்தியா-ஜெர்மனி நாடுகளைச் சேர்ந்த 30 இளம் ஆராய்ச்சியாளர்கள் சமகால வேதி அறிவியல் விஷயங்கள் குறித்து விரிவாக விவாதிப்பார்கள்; கலந்துரையாடுவார்கள். பெருந்தொற்றுக்கு பிந்தைய உலகில் இரு நாடுகளின் ஆராய்ச்சியாளர்களிடையே இவ்வாறு கலந்துரையாடல் நடைபெறுவது இதுவே முதன் முறையாகும்.
ஊரக வளர்ச்சி அமைச்சகம்
அமிர்த நீர்நிலை இயக்கத்தின் செயலாக்கம் மற்றும் கண்காணிப்பை ஆய்வு செய்வதற்கான உயர்நிலைக் குழுக் கூட்டத்திற்கு ஊரக மேம்பாட்டுத்துறை செயலாளர் திரு ஷைலேஷ் குமார் சிங் தலைமை வகித்தார்
அமிர்த நீர்நிலை இயக்கத்தின் செயலாக்கம் மற்றும் கண்காணிப்பை ஆய்வு செய்வதற்காக நேற்று நடைபெற்ற உயர்நிலைக் குழுக் கூட்டத்திற்கு ஊரக மேம்பாட்டுத்துறை செயலாளர் திரு ஷைலேஷ் குமார் சிங் தலைமை வகித்தார்.
இக்கூட்டத்தில் அனைத்து மாநிலங்கள், யூனியன் பிரதேசங்களில் கூடுதல் தலைமைச் செயலாளர், முதன்மைச் செயலாளர், ஊரக மேம்பாட்டுத்துறை செயலாளர், அமிர்த நீர்நிலை இயக்கத்திற்கான மாநில பொறுப்பு அதிகாரி, மாவட்ட பொறுப்பு அதிகாரிகள் உள்ளிட்டோர் கலந்து கொண்டனர்.
அப்போது பேசிய ஊரக மேம்பாட்டுத்துறை செயலாளர், நிறைவடைந்த அமிர்த நீர்நிலைகளின் நீடித்த தன்மையை உறுதி செய்வது குறித்து அனைவரும் இறுதி பரிசோதனை மேற்கொள்ள வேண்டும் என்று வலியுறுத்தினார். மழைக்காலம் தொடங்குவதற்கு முன்பாக 2023, ஜூன் 10-ம் தேதிக்குள் நிறைவடைந்த அமிர்த நீர்நிலைகளை நேரடியாக ஆய்வு செய்து தேவையான நடவடிக்கைகளை மேற்கொண்டு அனைத்து மாநிலங்கள் மற்றும் யூனியன் பிரதேசங்களை அவர் கேட்டுகொண்டார்.
வணிகம் மற்றும் தொழில்துறை அமைச்சகம்
அதிகாரிகள் ஒழுங்குபடுத்துவோராக அல்லாமல் வசதிசெய்வோராக இருக்க வேண்டும் : சுரேஷ் பிரபு
புது தில்லியில் விமான நிலைய அதிகாரிகள் கூட்டத்தில் மத்திய வர்த்தகம், தொழில் மற்றும் சிவில் விமானப் போக்குவரத்துத் துறை அமைச்சர் திரு. சுரேஷ் பிரபு பேசுகிறார்
அயல் வர்த்தகத் துறை தலைமை இயக்குநர் அலுவலகம் ஏற்பாட்டில் தில்லியில் நடைபெற்ற விமான நிலைய அதிகாரிகள் இரண்டு நாள் கூட்டம் இன்று  நிறைவு பெற்றது. நாட்டின் பல்வேறு பகுதிகளிலிருந்து வந்த மண்டல அலுவலர்கள் பங்கேற்ற இக்கூட்டத்தில் மத்திய வர்த்தகம், தொழில் மற்றும் சிவில் விமானப் போக்குவரத்து அமைச்சர் சுரேஷ் பிரபு சிறப்புரை ஆற்றினார். அதிகாரிகள் தங்களது எண்ணங்களை தகவமைவு செய்துகொண்டு , ஒழுங்காற்றுவோராக  அல்லாமல் வசதிசெய்வோராக  இருக்கவேண்டும் என்று வலியுறுத்தினார்.
மண்டல அலுவலர்கள் தங்களது பணியை சவாலாக ஏற்றுக் கொள்ள வேண்டும் என்று கேட்டுக் கொண்ட அமைச்சர், “வெளிநாட்டுடனான வர்த்தகம் என்பது உள்நாட்டுப் பொருளாதாரப் பலனாகக் கருதாமல், உலகளாவிய வர்த்தகத்துடன் அமைந்த இந்தியாவின் ராஜீய உத்தியாகக் கருத வேண்டும். மண்டல அலுவலர்கள் ஏற்றுமதியை மேம்படுத்துவதற்காக அந்தந்த மாநில அரசுகளுடன் அதிக அளவில் தொடர்பை மேற்கொள்ள வேண்டும்.
பொருள் போக்குவரத்து உள்பட ஏற்றுமதி மேம்பாட்டுக்காக அயல்வர்த்தக தலைமை இயக்குநர் அலுவலகம் மாநிலங்களின் தலைமைச் செயலர்கள் தலைமையிலான ஒரு கமிட்டியை அமைக்க வேண்டும்” என்று அவர் கேட்டுக் கொண்டார்.
மேலும் விவரங்களை அறிய இணையதளம்: www.pib.nic.in
இளைஞர் நலன் மற்றும் விளையாட்டு அமைச்சகம்
19-வது ஆசிய விளையாட்டுப் போட்டியில் பதக்கம் வென்றவர்களுக்கு அனுராக் சிங் தாக்கூர் பாராட்டு
மத்திய விளையாட்டுத் துறை அமைச்சர் அனுராக் சிங் தாக்கூர், ஆசிய விளையாட்டுப் போட்டிகளில் பங்கேற்று, போட்டிகளை முடித்துக் கொண்டு இந்தியா திரும்பிய வீரர்களுக்கு பாராட்டு தெரிவித்தார். தில்லியில் உள்ள கான்ஸ்டிடியூஷன் கிளப் ஆஃப் இந்தியாவில் இந்த நிகழ்ச்சி நடைபெற்றது.
துப்பாக்கி சுடுதல், படகு போட்டி மற்றும் மகளிர் கிரிக்கெட் அணிகளைச் சேர்ந்த 27 விளையாட்டு வீரர்களை அமைச்சர் பாராட்டினார். ஹர்மன்பிரீத் கவுர் தலைமையிலான மகளிர் கிரிக்கெட் அணி வரலாற்று சிறப்புமிக்க தங்கப் பதக்கத்தையும், படகு போட்டி அணி மொத்தம் 5 பதக்கங்களையும்  வென்றது. துப்பாக்கி சுடுதலில் இருந்து இதுவரை பெரும்பாலான பதக்கங்கள் வந்துள்ளன, நமது ரைபிள், ஷாட்கன் மற்றும் பிஸ்டல் அணிகள் 13 பதக்கங்களை  வென்றுள்ளன.
ஆசிய விளையாட்டுப் போட்டிகளில் சிறப்பாக செயல்பட்ட விளையாட்டு வீரர்களுக்கு அமைச்சர் வாழ்த்து தெரிவித்தார். ‘’அனைத்து விளையாட்டு வீரர்கள் மற்றும் பயிற்சியாளர்களை நான் பாராட்டுகிறேன். இந்த சாதனைகள் அவர்களுக்கு பல ஆண்டுகள் கடினமாக உழைத்தன. இந்த வரலாறு படைக்கும் படகோட்டிகளின் சில பகுதிகளில் தண்ணீர் பற்றாக்குறை இருப்பதை நீங்கள் காணலாம், ஆனால் அவர்கள் நீர் விளையாட்டு போட்டியில் பதக்கங்களை வென்றுள்ளனர். குதிரையேற்றத்திலும் வரலாற்றுச் சிறப்புமிக்க தங்கத்தைப் பெற்றுள்ளோம்" என்று அமைச்சர் கூறினார்.
"துப்பாக்கிச் சுடுதலில் நமது உத்வேகத்தையும் மீள்திறனையும் கண்டோம். பெண்கள் 50 மீட்டர் ரைபிள் 3பி பிரிவில் தங்கம் வென்றது மட்டுமல்லாமல், உலக சாதனையை பதிவு செய்த டாப்ஸ் தடகள வீராங்கனை சிஃப்ட் கவுர் சாம்ரா முதல் 10 மீட்டர் ஏர் ரைபிள் பிரிவில் தங்கம் வென்ற கேலோ இந்தியா தடகள வீரர் ருத்ரன்கேஷ் பாட்டீல் வரை, நமது துப்பாக்கி சுடுதல் வீரர்கள் அனைவரும் சிறப்பாக செயல்பட்டனர்" என்று திரு தாக்கூர் கூறினார்.
வியாழக்கிழமை நடைபெற்ற இந்த நிகழ்ச்சியில் இளைஞர் நலன் மற்றும் விளையாட்டு அமைச்சகம், இந்திய விளையாட்டு ஆணையத்தின் அதிகாரிகள் மற்றும் விளையாட்டு வீரர்களின் குடும்பத்தினர் மற்றும் நண்பர்கள் கலந்து கொண்டனர்.
எரிசக்தி அமைச்சகம்
31-வது தேசிய எரிசக்தி பாதுகாப்பு விருதுகள் மற்றும் 1வது தேசிய எரிசக்தி சிக்கன கண்டுபிடிப்பு விருதுகளை எரிசக்தி சிக்கன அமைப்பு அறிவித்துள்ளது
ஆண்டுதோறும் டிசம்பர் 14-ந் தேதி தேசிய எரிசக்தி பாதுகாப்பு தினமாக கொண்டாடப்படுவதை முன்னிட்டு, மத்திய எரிசக்தி அமைச்சகத்தின் வழிகாட்டுதலுடன் செயல்படும் எரிசக்தி சிக்கன அமைப்பு, தொழிற்சாலைகள், கல்வி நிறுவனங்கள் மற்றும் பல்வேறு நிறுவனங்கள், தங்களது எரிசக்தி பயன்பாட்டைக் குறைத்திருப்பதை அங்கீகரித்து, ஊக்கப்படுத்தும் விதமாக , தேசிய எரிசக்தி பாதுகாப்பு விருதுகளை  அறிவித்துள்ளது. இந்த ஆண்டு புதிதாக, தேசிய எரிசக்தி சிக்கன கண்டுபிடிப்பு விருதும்  ஏற்படுத்தப்பட்டுள்ளது.
(இந்த ஆண்டு, “விடுதலைப் பெருவிழா” -வின் ஒரு பகுதியாக, NECA மற்றும் NEEIA விருதுகளுக்கு ஏற்பாடு செய்யப்பட்டுள்ளது. இந்த விருதுக்கு தேர்ந்தெடுக்கப்பட்டோர், 14 டிசம்பர், 2021 அன்று நடைபெற உள்ள தேசிய எரிசக்தி பாதுகாப்பு தினத்தன்று, முக்கியப் பிரமுகர்களால் விருது வழங்கி கவுரவிக்கப்படுவார்கள்.
மேல் விவரங்களுக்கு ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1777979
ஜல்சக்தி அமைச்சகம்
அந்தமான் மற்றும் நிக்கோபார் தீவுகளில் 100 நாட்களுக்குள் அனைத்து பள்ளிகள் மற்றும் அங்கன்வாடி மையங்களில் குழாய் மூலம் தண்ணீர் விநியோகம் வழங்குவதற்காக ஜல் ஜீவன் இயக்கம் ஆய்வு நடத்தியது
ஜல் ஜீவன் இயக்கம் அந்தமான் மற்றும் நிக்கோபார் தீவுகளில் எவ்வாறு செயல்படுத்தப்பட்டுக் கொண்டிருக்கிறது என்பதை குறித்து அதன் அதிகாரிகள் தேசிய ஜல் ஜீவன் இயக்கக் குழுவினருக்கு காணொலி மூலம் எடுத்துக் கூறினார்கள்.
அந்தமான் மற்றும் நிக்கோபார் தீவுகளில் ஜல் ஜீவன் இயக்கத்தின் செயல்படுத்தப்படுதல் குறித்த இடைக்கால ஆய்வு கூட்டத்தில் திட்டத்தின் முன்னேற்றம் குறித்த விளக்கம் மத்திய குழுவினருக்கு அளிக்கப்பட்டது.
அந்தமான் மற்றும் நிக்கோபார் தீவுகளில் 100 நாட்களுக்குள் அனைத்து பள்ளிகள் மற்றும் அங்கன்வாடி மையங்களில் குழாய் மூலம் தண்ணீர் விநியோகம் வழங்க இலக்கு நிர்ணயிக்கப்பட்டுள்ளது.
இந்த யூனியன் பிரதேசத்தில் உள்ள 400 கிராமங்களில் உள்ள 65,096 ஊரக வீடுகளில், 33,889 வீடுகளில் குழாய் மூலம் தண்ணீர் விநியோகம் செய்யும் அமைப்புகள் ஏற்படுத்தப்பட்டுள்ளன..
மீதம் இருக்கும் வீடுகளுக்கு 2021-ஆம் ஆண்டுக்குள் குழாய் மூலம் தண்ணீர் இணைப்பு வழங்க அரசு இலக்கு நிர்ணயித்துள்ளது.
2024-ஆம் ஆண்டுக்குள் கிராமங்களில் உள்ள ஒவ்வொரு வீட்டிலும் தண்ணீர் குழாய் இணைப்பை உறுதி செய்வதை ஜல் சக்தி அமைச்சகத்தின் ஜல் ஜீவன் இயக்கம் லட்சியமாகக் கொண்டுள்ளது.
மேலும் விவரங்களுக்கு இந்த ஆங்கில செய்தி குறிப்பை பார்க்கவும்:
https://pib.gov.in/PressReleasePage.aspx?PRID=1667565
ஜல்சக்தி அமைச்சகம்
தூய்மை இந்தியாவை பாபுவுக்கும் இந்திய மக்களுக்கும் பிரதமர் அர்ப்பணித்தார்
தூய்மை இந்தியாவை தேசப்பிதா மகாத்மா காந்திக்கும், இந்திய மக்களுக்கும் அக்டோபர் 2, 2019 அன்று பிரதமர் திரு நரேந்திர மோடி அர்ப்பணித்தார்.
குஜராத்தின் அகமதாபாதில் சபர்மதி நதிக்கரையில் நடைபெற்ற பொது நிகழ்வில், நாடு முழுவதிலுமிருந்து கூடியிருந்த 20,000-க்கும் அதிகமான தூய்மை செயற்பாட்டாளர்கள் மற்றும் ஊராட்சித் தலைவர்களிடையே உரையாற்றிய பிரதமர், தூய்மை இந்தியா இயக்கத்தின் மூலம், நடைமுறை பழக்கத்தில் ஏற்பட்ட தீவிர மாற்றம் காரணமாக, 2014-ல் 600 மில்லியனாக இருந்த, திறந்தவெளியில் மலம் கழிப்போர் எண்ணிக்கை தற்போது மிகவும் சொற்பமாக ஆகியுள்ளது என்றார். திறந்த வெளியில் மலம் கழிப்போரின் உலகப் பங்கில் 60%-ஐ ஒழித்திருப்பதன் மூலம், நீடிக்கவல்ல வளர்ச்சி இலக்குகள் 6-ன் உலக சாதனையில் இந்தியா குறிப்பிடத்தக்க பங்களிப்பை செய்துள்ளது.
மகாத்மா காந்தியின் 150-வது பிறந்தநாளான அக்டோபர் 2, 2019 அன்று திறந்தவெளியில் மலம் கழிக்காத, தூய்மையான இந்தியா என்பது அவருக்கு செலுத்தும் மிகத் தகுதியான அஞ்சலியாகும் என்று அவர் கூறினார். இயக்கத்தின் அறைகூவலை மக்கள் இயக்கமாக மாற்றிய லட்சக்கணக்கான தூய்மை செயற்பாட்டாளர்களின் பணிகளுக்கு அவர் வணக்கம் செலுத்தினார். தமது நன்றியை வெளிப்படுத்தும் விதமாகக் கூடியிருந்தோர் முன் தலை தாழ்த்தி வணக்கம் செலுத்தினார்.
சத்தியாகிரகத்திற்கும் தூய்மை செயற்பாட்டிற்கும் வாழ்க்கையை அர்ப்பணித்த பாபுவின் சபர்மதி ஆசிரமம் இருந்த சபர்மதி நதிக்கரையில் இந்த நிகழ்வு நடப்பது அடையாளபூர்வமானது என்று பிரதமர் குறிப்பிட்டார். மக்களின் பங்கேற்புடன் சத்தியாகிரகம் வெற்றிபெற்றது போலவே, தூய்மை செயல்பாடும் வெற்றி பெற்றிருப்பது வரலாறு மீண்டும் திரும்பியிருப்பதன் வெளிப்பாடாகும் என்று அவர் கூறினார்.
இந்த திசையில் ஜல் ஜீவன் இயக்கமும் முக்கியத்துவம் வாய்ந்ததாகும். இதற்கு ரூ.3.5 லட்சம் கோடி ஒதுக்க அரசு முடிவு செய்துள்ளது என்று குறிப்பிட்ட அவர், ஒரு முறை மட்டும் பயன்படுத்தும் பிளாஸ்டிக் பொருட்களை ஒழிக்க இந்திய மக்கள் ஒருங்கிணைந்து செயலாற்ற வேண்டிய அவசியமுள்ளது என்றார்.
கூடியிருந்தோரிடையே உரையாற்றுவதற்கு முன், தூய்மை இந்தியா கண்காட்சியைப் பிரதமர் சுற்றிப் பார்த்தார். தூய்மை கீதம், தூய்மை இந்தியா லேசர் திரைப்படம் ஆகியவற்றை அவர் தொடங்கி வைத்தார். பாபுவின் 150-வது பிறந்த ஆண்டு விழாநாளில் நினைவு அஞ்சல் தலைகளையும், நாணயங்களையும் அவர் வெளியிட்டார். தூய்மை இயக்கத்திற்கு அளப்பரிய பங்களிப்பு செய்த 11 பேருக்கு விருதுகளையும் அவர் வழங்கினார்.
சுகாதாரம் மற்றும் குடும்ப நலத்துறை அமைச்சகம்
பண்டிகை காலங்களில் கொரோனா தடுப்பு நடவடிக்கையின் முக்கியத்துவத்தை பரப்ப, ரேடியோ நிலையங்களின் பிரதிநிதிகளுடன் கலந்துரையாடல் : மத்திய சுகாதார அமைச்சகம் நடத்தியது
வரவிருக்கும் பண்டிகை காலங்களில் கொரோனா தடுப்பு நடவடிக்கைகளை பின்பற்றுவதன் முக்கியத்துவம் குறித்து மக்களிடையே விழிப்புணர்வை ஏற்படுத்துவதற்காக, நாடு முழுவதும் உள்ள அகில இந்திய வானொலி நிலையங்கள், தனியார் எப்.எம் சேனல்களின் பிரதிநிதிகளுடன் கலந்துரையாடல் நிகழ்ச்சியை காணொலி வாயிலாக மத்திய சுகாதார மற்றும் குடும்ப நல அமைச்சகம் நடத்தியது.
இந்நிகழ்ச்சியில் நாடு முழுவதும் இருந்து 150 ரேடியோ நிறுவனங்களின் பிரதிநிதிகள் கலந்து கொண்டனர்.
இந்த கூட்டத்தில் மத்திய சுகாதாரத்துறை அமைச்சகத்தின் இணை செயலாளர் திரு லாவ் அகர்வால் முக்கிய உரையாற்றினார். பொது நலத் தகவல்களை வெளியிடுவதன் முக்கியத்துவம் குறித்து அவர் பேசினார்.
இந்தியாவில் கொரோனா பாதிப்பு குறைந்தாலும், தொற்று இன்னும் உள்ளதால், இது மற்றொரு அலைக்கு வழிவகுக்கலாம் என அவர் எச்சரிக்கை விடுத்தார். 100 கோடி தடுப்பூசி இலக்கை நாடு விரைவில் அடையவுள்ளதாகவும், இந்த கடின உழைப்பின் மூலம் பெற்ற வெற்றி, சோர்வு காரணமாக கை நழுவி விடக்கூடாது என்றும் அவர் கூறினார். கொவிட் தடுப்பு நடவடிக்கைகளை பின்பற்றி, கொரோனா தொற்றுக்கு எதிராக நாம் போராட வேண்டும் என அவர் வலியுறுத்தினார். இந்த பொது நலன் தகவலை, மக்களிடம் பரப்ப வேண்டும் என நிகழ்ச்சியில் கலந்து கொண்டவர்களை அவர் கேட்டுக் கொண்டார்.
மத்திய சுகாதாரத்து துறை அமைச்சகம், தகவல் மற்றும் ஒலிபரப்புத்துறை அமைச்சகம் மற்றும் யுனிசெப் அமைப்பின் மூத்த அதிகாரிகள் இதில் கலந்து கொண்டனர்.
மேலும் விவரங்களுக்கு:
https://pib.gov.in/PressReleasePage.aspx?PRID=1757815
சுகாதாரம் மற்றும் குடும்ப நலத்துறை அமைச்சகம்
மாநிலங்கள் / யூனியன் பிரதேசங்களுக்கு 172.04 கோடிக்கும் மேற்பட்ட தடுப்பூசி டோஸ்கள் வழங்கப்பட்டுள்ளன
மாநிலங்கள் மற்றும் யூனியன் பிரதேசங்களுக்கு இதுவரை, 172.04 கோடிக்கும் மேற்பட்ட  தடுப்பூசி டோஸ்கள் மத்திய அரசு மூலம் இலவசமாகவும் மற்றும் மாநிலங்களின் நேரடி கொள்முதல் மூலமும் வழங்கப்பட்டுள்ளன.
மாநிலங்கள் மற்றும் யூனியன் பிரதேசங்களிடம் 11.17 கோடிக்கும் மேற்பட்ட  தடுப்பூசி டோஸ்கள் இன்னமும் இருப்பில் உள்ளன.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1799471
பாதுகாப்பு அமைச்சகம்
சாகர் இயக்கம் - ஐஎன்எஸ் சாவித்ரி கப்பல் சிட்டகாங்க் சென்றடைந்தது
சாகர் இயக்கத்தின் ஒரு பகுதியாக, வங்கதேசத்திற்கு மருத்துவ உபகரணங்களை வழங்குவதற்காக விசாகப்பட்டினத்தில் இருந்து கிளம்பிய இந்தியக் கடற்படையின் ரோந்துக் கப்பல் ஐஎன்எஸ் சாவித்ரி சத்தோகிராம் துறைமுகத்தை 2021 செப்டம்பர் 2 அன்று சென்றடைந்தது.
இந்தியாவில் டிஆர்டிஓ-வால் தயாரிக்கப்பட்ட இரண்டு 960 எல்பிஎம் மருத்துவ ஆக்சிஜன் ஆலைகளைக் கொண்டு சென்ற இந்தக் கப்பலுக்கு வங்கதேச கடற்படையால் சிறப்பான வரவேற்பு அளிக்கப்பட்டது.
அந்நாட்டின் கொவிட் கட்டுப்பாட்டு நடவடிக்கைகளுக்கு ஆதரவளிக்கும் விதத்தில் இவற்றை ஐஎன்எஸ் சாவித்ரி கொண்டு சென்றது.
வங்கதேசக் கடற்படை மருத்துவமனையின் தலைமை அலுவலர் மற்றும் டாக்கா மருத்துவக் கல்லூரியின் பிரதிநிதிகள் ஆக்சிஜன் ஆலைகளை பெற்றுக்கொண்டனர்.
இரு நாட்டு கடற்படைகளுக்கிடையேயான உறவை வலுப்படுத்தும் வகையில், கொவிட்-19 விதிமுறைகளை பின்பற்றி, பணிசார்ந்த மற்றும் சமூக பகிர்தல்களில் வங்க தேச கடற்படையினருடன், ஐஎன்எஸ் சாவித்ரி குழுவினர் ஈடுபட்டனர்.
உள்நாட்டிலேயே கட்டமைக்கப்பட்ட ரோந்துக் கப்பலான ஐஎன்எஸ் சாவித்ரி, விசாகப்பட்டினத்தில் உள்ள கிழக்குக் கடற்கரைப் பிரிவின் கீழ் செயல்படுகிறது.
இந்திய அரசின் சாகர்  இலட்சியத்தின் கீழ், பிராந்தியத்தில் உள்ள நாடுகளுடன் தொடர்ந்து தொடர்பில் இருக்கும் இந்தியக் கடற்படை, தெற்கு/தென்கிழக்கு ஆசியா மற்றும் கிழக்கு ஆப்பிரிக்கா உள்ளிட்ட இந்தியப் பெருங்கடலின் ஒட்டுமொத்தப் பகுதியிலும் பல்வேறு மனித நேய நடவடிக்கைகளில் ஈடுபட்டுள்ளது.
100 டன்கள் திரவ மருத்துவ ஆக்சிஜனை இலங்கைக்கு இந்தியக் கடற்படைக் கப்பல் சக்தி எடுத்து சென்ற நிலையில், இந்தோனேசியா, வியட்நாம் மற்றும் தாய்லாந்திற்கு மருத்துவப் பொருள்களை ஐஎன்எஸ் ஐராவத் எடுத்து சென்றுள்ளது.
மேலும் விவரங்களுக்கு இந்த ஆங்கிலச் செய்திக் குறிப்பைக் காணவும்:
https://pib.gov.in/PressReleasePage.aspx?PRID=1751481
மீன்வளம், கால்நடை பராமரிப்பு மற்றும் பால்வளத் துறை அமைச்சகம்
பிகானரில் உள்ள இந்திய வேளாண் ஆராய்ச்சி கவுன்சில் மையத்தில் கேமல் தயாரிப்பு செயலாக்கப் பயன்பாடு மற்றும் பயிற்சிப் பிரிவைத் திறந்து வைத்தார், மத்திய அமைச்சர் திரு பர்ஷோத்தம் ரூபாலா
இந்திய அரசின் வேளாண் மற்றும் விவசாயிகள் நல அமைச்சகத்தின் வேளாண் ஆராய்ச்சி மற்றும் கல்வித் துறையின் கீழ் தன்னாட்சி நிறுவனமாக இயங்கும் முக்கிய ஆராய்ச்சி நிறுவனமான ராஜஸ்தானின் பிகானரில் உள்ள இந்திய வேளாண் ஆராய்ச்சி கவுன்சில் மையத்தில், கேமல் தயாரிப்பு செயலாக்கப் பயன்பாடு மற்றும் பயிற்சிப் பிரிவை மத்திய மீன்வளம், கால்நடைப் பராமரிப்பு மற்றும் பால்வளத்துறை அமைச்சர் திரு பர்ஷோத்தம் ரூபாலா நேற்று திறந்து வைத்தார்.
மையத்தைச் சுற்றிப் பார்த்த அமைச்சர், விஞ்ஞானிகள் மற்றும் துறை நிபுணர்களுடன் கலந்துரையாடினார். பயிற்சிப் பிரிவைத் திறந்து வைத்துப் பேசுகையில், “பொருளாதார வளர்ச்சி மற்றும் ஊரக வருவாயைப் பெருக்கும் முக்கிய காரணியாக கால்நடைப் பராமரிப்புத் துறை வளர்ந்து வருவதால் தொழில்நுட்ப இடையீடு, முதலீடுகள் மற்றும் கொள்கை சீர்திருத்தங்கள் அவசியமாகின்றன”, என்று அவர் கூறினார். கால்நடைத் துறையின் வளர்ச்சியில் பங்குதாரர்களுடன் இணைந்து பணியாற்றுவதை அமைச்சகம் நோக்கமாகக் கொண்டிருப்பதாக அவர் மேலும் தெரிவித்தார்.
பயிற்சிப் பிரிவின் திறப்பு விழாவிற்குப் பிறகு, கலாச்சார அமைச்சகம் ஏற்பாடு செய்திருந்த இந்திய தேசிய கலாச்சார திருவிழாவில் அமைச்சர் கலந்து கொண்டார். முக்கிய பிரமுகர்களுடன் உரையாடிய அவர், பல்வேறு துறைகளில் இந்தியாவின் தனித்துவம் வாய்ந்த, பிரசித்திப் பெற்ற கலாச்சாரத்தை எடுத்துரைக்கும் வாய்ப்பை இது போன்ற நிகழ்வுகள் வழங்குவதாகக் கூறினார்.
இந்த விழாவில் சுமார் 1000 கலைஞர்களும், கைவினைக் கலைஞர்களும் கலந்து கொண்டு, இந்தியாவின் பாரம்பரிய, பழங்குடி மற்றும் புகழ்பெற்ற கலை வடிவங்களை பிரம்மாண்ட முறையில் வெளிப்படுத்தினார்கள்.
குடியரசுத் துணைத் தலைவர் செயலகம்
சாதாரண விருப்பத்திலிருந்து வெளியேறி உலக அளவில் சிறந்த நிறுவனங்களில் ஒன்றாக மாறுவதற்கு நாம் லட்சியம் கொள்ள வேண்டும் – கல்வித்துறை குறித்து குடியரசு துணைத்தலைவர்
பொருளாதாரம் மற்றும் தொழில்துறைக்கு ஊக்கமளிக்க அறிவுசார் சொத்துரிமையின் கீழ் கண்டுபிடிப்பு உரிமையை அமலாக்குவதில் பல்கலைக்கழகங்கள் அதி முக்கியத்துவம் அளிப்பது அவசியம் என்று குடியரசு துணைத்தலைவர் திரு எம். வெங்கய்யா நாயுடு வலியுறுத்தியுள்ளார். சிறந்த ஆராய்ச்சி முடிவுகளுக்கு தொழில்துறை – கல்வி நிறுவனங்கள் இடையேயான இணைப்புகளை வலுப்படுத்துவது அவசியம் என்று அவர் கூறினார்.
சண்டிகரில் உள்ள பஞ்சாப் பல்கலைக்கழகத்தின் 69-வது பட்டமளிப்பு விழாவில் இன்று உரையாற்றிய குடியரசு துணைத்தலைவர் சாதாரண விருப்பத்திலிருந்து வெளியேற வேண்டும் என்றும் நாம் சாதித்தவற்றிலிருந்து திருப்தி அடையக் கூடாது என்றும் கூறினார். உலக அளவில் உள்ள 10 சிறந்த பல்கலைக்கழகங்களில் ஒன்று என்பதை நோக்கி பஞ்சாப் பல்கலைக்கழகம் முன்னேற வேண்டும் என்று அவர் வலியுறுத்தினார்.
ஆசிரியர்களுக்கு தொடர்ச்சியான தொழில்முறை மேம்பாட்டு சூழலை பல்கலைக்கழகங்கள் உருவாக்க வேண்டும் என்று விருப்பம் தெரிவித்த திரு நாயுடு, நவீன ஆராய்ச்சிகளில் துறை பேராசிரியர்கள் கவனம் செலுத்த வேண்டும் என்று கேட்டுக் கொண்டார்.
புதிய கண்டுபிடிப்புகள் மற்றும் நவீன ஆராய்ச்சி மூலம், அறிவுப் புரட்சியில் பல்கலைக்கழகங்கள் முன்னணியில் இருக்க வேண்டும் என்று வலியுறுத்திய குடியரசு துணைத்தலைவர் பல்கலைக்கழகங்களுக்கும் அரசுக்கும் இடையே நெருக்கமான உரையாடல் நிகழ்ந்தால்தான் முக்கியமான கொள்கைகளை உருவாக்க முடியும் என்று கூறினார்.
உலகத்தில் மாற்றத்தை ஏற்படுத்த மாணவர்கள் தங்களின் அறிவைப் பயன்படுத்த வேண்டும் என்று கேட்டுக் கொண்ட குடியரசு துணைத்தலைவர், தேசம் எதிர்கொள்ளும் பல சவால்களுக்கு தீர்வு காண ஆக்கப்பூர்வமாக பணியாற்ற வேண்டும் என்றார். “உயர்ந்த நோக்கத்துடன் உங்களுக்கும் தேசத்திற்கும் பிரகாசமான எதிர்காலத்தை கட்டமைக்க உங்களை அர்ப்பணித்துக் கொள்ள வேண்டும். இப்படி செய்வதன் மூலம், வெற்றியும், நிறைவும் தொடர்ந்து வரும்” என்று மாணவர்களிடம் அவர் கூறினார்.
இந்த நிகழ்ச்சியில் முதன்மை அறிவியல் ஆலோசகர், பேராசிரியர் அஜய் குமார் சூத் உள்நாட்டிலேயே தடுப்பூசி தயாரிப்பதில் முன்னோடியாக விளங்கிய டாக்டர் கிருஷ்ணா எல்லா, திருமதி சுசித்ரா எல்லா ஆகியோருக்கும் குடியரசு துணைத்தலைவர் கவுரவ பட்டம் வழங்கினார். மேலும், கல்வித்துறையில் பேராசிரியர் ஜே எஸ் ரஜ்புத், இந்திய மருந்துத் துறையில் ஆச்சார்ய கொட்டேச்சா விளையாட்டுத்துறையில், திருமதி ராணி ராம்பால், இலக்கியத்துறையில் பேராசிரியர் ஜக்பீர் சிங், ஆகியோருக்கு பஞ்சாப் பல்கலைக்கழகத்தின் ரத்ன விருதுகளை அவர் வழங்கினார். இந்தியாவின் பல துறைகளைச் சேர்ந்த சிறப்புள்ள திறமையாளர்கள் கவுரவிக்கப்படுவதற்காக இந்தப் பல்கலைக்கழகத்தைப் பாராட்டிய குடியரசு துணைத்தலைவர் மற்ற பல்கலைக்கழகங்களும் இந்த உதாரணத்தை பின்பற்ற வேண்டும் என்று கேட்டுக்கொண்டார்.
பஞ்சாப் ஆளுநர் திரு பன்வாரிலால் புரோஹித், முதலமைச்சர் பகவந்த் மான், ஹரியானா ஆளுநர் திரு பண்டாரு தத்தாத்ரேயா, முதலமைச்சர் திரு மனோகர் லால், மத்திய தொழில், வர்த்தகத்துறை இணை அமைச்சர் திரு சோம் பிரகாஷ், பஞ்சாப் பல்கலைக்கழக துணை வேந்தர் பேராசிரியர் ராஜ்குமார் உள்ளிட்டோர் நிகழ்ச்சியில் கலந்து கொண்டனர்.
மேலும் விவரங்களுக்கு இந்த ஆங்கில செய்திக் குறிப்பைக் காணவும் https://pib.gov.in/PressReleasePage.aspx?PRID=1823219
-----
(Visitor Counter : 137
பிரதமர் அலுவலகம்
50 மீட்டர் ரைபிள் 3 பொசிஷன் மகளிர் துப்பாக்கி சுடுதலில் தங்கப்பதக்கம் வென்ற சிஃப்ட் கவுர் சாம்ராவுக்கு பிரதமர் வாழ்த்து
ஆசிய விளையாட்டுப் போட்டிகளில் 50 மீட்டர் ரைபிள் 3 பொசிஷன்ஸ் பெண்கள் துப்பாக்கி சுடுதலில் தங்கப் பதக்கம் வென்ற சிஃப்ட் கவுர் சாம்ராவுக்கு பிரதமர் திரு நரேந்திர மோடி வாழ்த்து தெரிவித்துள்ளார்.
இது தொடர்பாக பிரதமர் எக்ஸ் சமூக வலைதளத்தில் வெளியிட்டுள்ள பதிவு;
ஆசிய விளையாட்டுப் போட்டியில் 50 மீட்டர் ரைபிள் 3 பொசிஷன்ஸ் பெண்கள் துப்பாக்கி சுடுதலில் மதிப்புமிக்க தங்கப் பதக்கத்தை வென்று வரலாறு படைத்த சிஃப்ட் கவுர் சாம்ராவுக்கு  வாழ்த்துகள். அவர் சாதனை படைத்திருப்பது மேலும் மகிழ்ச்சியை அளிக்கிறது. அவர் ஒவ்வொரு இந்தியருக்கும் உத்வேகம் அளிக்கிறார். அவரது அடுத்தடுத்த முயற்சிகளுக்கு வாழ்த்துக்கள்".
உள்நாட்டு விமானப் போக்குவரத்து அமைச்சகம்
உயிர்காக்கும் உடான் விமான சேவையில் கோவிட்-19 முடக்கநிலை காலத்தில் 452 சேவைகள் இயக்கப்பட்டன
`உயிர்காக்கும் உதான்' விமான சேவைகளின் வரிசையில் ஏர் இந்தியா, அலையன்ஸ் ஏர், இந்திய விமானப் படை மற்றும் தனியார் துறையினர் மூலம் 452 விமான சேவைகள் இயக்கப்பட்டுள்ளன. இவற்றில் 272 விமான சேவைகள் ஏர் இந்தியா மற்றும் அலையன்ஸ் ஏர் நிறுவனங்கள் மூலம் இயக்கப்பட்டுள்ளன. இதுநாள் வரையில் 824.44 டன் அளவுக்கு சரக்குகள் கையாளப்பட்டுள்ளன. உயிர்காக்கும் உதான் விமான சேவைகளில் இது வரையில் 4,41,564 கிலோ மீட்டர் தொலைவுக்குப் பயணம் மேற்கொள்ளப்பட்டுள்ளது. கோவிட்-19 தொற்று பாதிப்பு சூழ்நிலையில் எளிதில் அணுக முடியாத, தொலைதூரப் பகுதிகளுக்கு அத்தியாவசிய மருந்துப் பொருட்களை கொண்டு செல்வதற்காக சிவில் விமானப் போக்குவரத்துத் துறை இந்த `உயிர்காக்கும் உதான்' விமான சேவைகளை இயக்கி வருகிறது.
மருந்து தயாரிக்கும் நிறுவனங்கள், மருத்துவ சாதனங்கள் மற்றும் நிவாரணப் பொருட்களைக் கையாள்வதற்காக கிழக்கு ஆசியாவுடன் சரக்கு ஏர்-பிரிட்ஜ் உருவாக்கப்பட்டுள்ளது. ஏர் இந்தியா மூலம் 956 டன் அளவுக்கு மருத்துவ சரக்குகள் இந்தியாவுக்கு எடுத்து வரப்பட்டுள்ளன.
(Visitor Counter : 132
நுகர்வோர் நலன், உணவு மற்றும் பொது விநியோகம் அமைச்சகம்
நியாயவிலைக் கடை விற்பனையாளர்கள் கூடுதல் சமுதாய சேவைகள் மூலம் ரூ.50,000 வருவாய் ஈட்ட முடியும்: மத்திய அரசு
நாட்டில் சுமார் 40,000 நியாயவிலைக் கடை விற்பனையாளர்கள் மற்ற சேவைகளை அளிப்பதன் மூலம் ரூ.50,000 வருவாய் ஈட்டி வருவதாக நியாயவிலைக் கடைகளின் மாற்றத்திற்கான தேசிய மாநாட்டில் கலந்துகொண்ட உணவு மற்றும் பொது விநியோகத்துறை செயலாளர் திரு சஞ்ஜீவ் சோப்ரா தெரிவித்தார்.
இம்மாநாட்டில் தொடக்க உரையாற்றிய அவர், பொது விநியோக சேவை நடவடிக்கைகளுக்கு அப்பால், மற்றப் பொருட்களை விற்பனை செய்யுமாறு கேட்டுக்கொண்டார். அதன் மூலம் துடிப்புமிக்க, நவீனமான, சாத்தியமிக்க நியாயவிலைக் கடைகளாக மாற்றுமாறு அவர் வலியுறுத்தினார். விரைவில் விற்பனையாகக் கூடிய மற்றப் பொருட்களை விற்பனை செய்வதற்கு நியாயவிலைக் கடைகளுக்கு அனுமதி அளிக்குமாறு மாநில அரசுகளுக்கு உணவு மற்றும் பொது விநியோகத்துறை கடிதம் எழுதியுள்ளதாகவும், பல்வேறு மாநிலங்கள் அதற்கு அனுமதி அளித்துள்ளதாகவும் அவர் குறிப்பிட்டார். ஆதார் அங்கீகாரம் மூலம் நாட்டில் எந்தவொரு நியாயவிலைக் கடைகளிலும் பயனாளிகள் உணவு தானியங்களை தற்போது பெறமுடிவதாக அவர் கூறினார். ஒரே நாடு ஒரே ரேஷன் அட்டை முன்னெடுப்பின்கீழ், நாடு முழுவதும் 3.5 கோடிக்கும் மேற்பட்ட பரிவர்த்தனைகள் நடைபெற்று வருவதாகவும் அவர் தெரிவித்தார்.
ஒவ்வொரு மாவட்டத்திலும் 75 மாதிரி நியாயவிலைக் கடைகளை மாநில அரசுகள் கண்டறிந்து, அங்கு காத்திருப்பு இடங்கள், கண்காணிப்பு கேமராக்கள், கழிப்பறைகள், குடிநீர் வசதிகள் உள்ளிட்டவற்றை ஏற்படுத்தித் தருமாறு திரு சஞ்ஜீவ் சோப்ரா கேட்டுக்கொண்டார்.
சிறப்பு சேவைகள் மற்றும் கட்டுரைகள்
ஷெட்யூல்டு வகுப்பு மற்றும் பழங்குடியினருக்கு சென்னையில் மார்ச் 12-ல் வேலைவாய்ப்பு முகாம்
மத்திய அரசின் ஷெட்யூல்டு வகுப்பு மற்றும் பழங்குடியினருக்கான தேசிய வாழ்வாதார சேவை மையம் சென்னையில் வேலைவாய்ப்பு முகாமிற்கு ஏற்பாடு செய்துள்ளது. 800 பணியிடங்களுக்கு தகுதியானவர்களை தேர்வு செய்ய இந்த முகாமில் 20-க்கும் அதிகமான பன்னாட்டு நிறுவனங்களும், சென்னையைச் சுற்றியுள்ள நிறுவனங்களும் பங்கேற்க உள்ளன.
10 ஆம் வகுப்பு, 12 ஆம் வகுப்பு, ஏதாவது ஒரு பட்டம் அல்லது பட்டயம், ஐடிஐ, பொறியியல் பட்டம் ஆகிய கல்வித் தகுதி உடைய சென்னையைச் சேர்ந்த ஷெட்யூல்டு வகுப்பு மற்றும் பழங்குடியினர் மட்டுமே இந்த முகாமில் கலந்து கொள்ளலாம். வயது வரம்பு 18 முதல் 30 வரை.
வேலைவாய்ப்பு முகாமிற்கு வருவோர் தன் விவர குறிப்புகள் மற்றும் உரிய ஆவணங்களுடன் வர வேண்டும்.
இந்த முகாம் ஷெட்யூல்டு வகுப்பு மற்றும் பழங்குடியினருக்கான தேசிய வாழ்வாதார சேவை மையம், வேலைவாய்ப்பு அலுவலகம்,  சாந்தோம் நெடுஞ்சாலை, சென்னை என்ற முகவரியில், 2022 மார்ச் 12 அன்று காலை 9 மணி முதல் பிற்பகல் 3 மணி வரை நடைபெறும்.
தேசிய வாழ்வாதார சேவை மையத்தின் துணைப் பிராந்திய வேலைவாய்ப்பு அதிகாரி திரு.ஜி.கே.ஸ்ரீராக் வெளியிட்டிருக்கும் செய்திக் குறிப்பில் இதனைத் தெரிவித்துள்ளார்.